      Na temelju članka 107. i 109. Zakona o cestama („Narodne novine“ broj 84/11, 22/13, 54/13, 148/13, 92/14, 110/19, 144/21, 114/22, 4/23, 133/23 i 156/25) i članka 32. Statuta Općine Punat (“Službene novine Primorsko-goranske županije” broj 36/22), Općinsko vijeće Općine Punat, na __. sjednici održanoj dana _____________ 2026. godine donosi

ODLUKU
o nerazvrstanim cestama 
na području Općine Punat


I. OPĆE ODREDBE
Članak 1.
     Ovom Odlukom uređuje se upravljanje, održavanje, građenje i rekonstrukcija nerazvrstanih cesta na području Općine Punat (u daljnjem tekstu: Općina), kontrola i nadzor nad izvođenjem radova na njima te mjere za njihovu zaštitu. 

Članak 2.
(1)Nerazvrstane ceste na području Općine jesu ceste koje se koriste za promet vozilima i koje može svatko slobodno koristiti na način i pod uvjetima propisanim Zakonom o cestama i drugim propisima, a koje nisu razvrstane kao javne ceste u smislu Zakona o cestama i to posebice:
· ceste koje povezuju područja unutar Općine, 
· okretišta vozila javnog prijevoza,
· pristupne ceste do stambenih, poslovnih, gospodarskih i drugih građevina osim onih iz stavka 2. ovog članka,
· druge ceste na području Općine. 
(2)Nerazvrstanom cestom ne smatraju se kolni prilazi ili pješački prilazi koji služe pojedinom objektu i koje su izgradili vlasnici na zemljištu u svom vlasništvu ili suvlasništvu ili na tuđem zemljištu, na temelju ustanovljene služnosti (upisane u zemljišnu knjigu ili ustanovljene ugovorom o služnosti puta) ili temeljem građevinske dozvole za izgradnju ishođene na svoje ime. 
		Članak 3.
     Nerazvrstanu cestu čine: 
· cestovna građevina (donji stroj, kolnička/hodna konstrukcija, sustav za odvodnju atmosferskih voda s nje, drenaže, potporni i obložni zid i sl.) nogostup, biciklistička staza, te sve prometne i druge površine na pripadajućem zemljištu (zelene površine, ugibališta, parkirališta, okretišta, stajališta javnog prijevoza i slično), 
· građevinska čestica, odnosno cestovno zemljište u površini koju čine površina zemljišta na kojoj prema projektu treba izgraditi ili je izgrađena cestovna građevina, površina zemljišnog pojasa te površina zemljišta na kojima su prema projektu ceste izgrađene ili se trebaju izgraditi građevine za potrebe održavanja ceste i pružanja usluga vozačima i putnicima (objekti za održavanje ceste, upravljanje i nadzor prometa, benzinske postaje, servisi i drugo), 
· zemljišni pojas s obiju strana ceste potreban za nesmetano održavanje nerazvrstane ceste, širine prema njihovom projektu, a najmanje jedan metar računajući od crte koja spaja krajnje točke poprečnog presjeka ceste,
· prometna signalizacija (okomita, vodoravna i svjetlosna) i oprema za upravljanje i nadzor prometa,



· javna rasvjeta i oprema ceste (odbojnici i zaštitne ograde, uređaji za zaštitu od buke, uređaji za naplatu parkiranja i sl.).

Članak 4. 
(1)Nerazvrstane ceste na području Općine su javno dobro u općoj uporabi u vlasništvu Općine.
(2)Nerazvrstana cesta ne može se otuđiti iz vlasništva Općine niti se na njoj mogu stjecati stvarna prava, osim prava služnosti i prava građenja radi izgradnje ili održavanja građevina komunalne i druge infrastrukture, sukladno odluci općinskog načelnika, pod uvjetom da ne ometaju odvijanje prometa i održavanje nerazvrstanih cesta. 
(3)Dio nerazvrstane ceste namijenjen pješacima (nogostup i slično) može se dati u zakup sukladno općim aktima o davanju u zakup javnih površina i drugih nekretnina u vlasništvu Općine za postavljanje privremenih objekata te reklamnih i oglasnih predmeta ako se time ne ometa odvijanje prometa, sigurno kretanje pješaka i održavanje nerazvrstanih cesta.
(4)Nekretninu koja je izvlaštenjem, pravnim poslom ili na drugi način postala vlasništvo Općine, a prostornom dokumentacijom je predviđena za građenje nerazvrstane ceste, Općina ne može otuđiti.
(5)Općina je dužna putem nadležnih tijela pokretati i voditi upravne i sudske postupke radi pravne zaštite nerazvrstanih cesta, sprečavanja njihovog samovlasnog zauzeća, ustrojavanja evidencija i gospodarenja njima kao javnim dobrom.     

II. UPRAVLJANJE I ODRŽAVANJE NERAZVRSTANIH CESTA 

Članak 5.
(1)Jedinstveni upravni odjel Općine Punat (u daljnjem tekstu: JUO) upravlja nerazvrstanim cestama na području Općine.
(2)Pod poslovima upravljanja nerazvrstanim cestama, u smislu ove Odluke podrazumijeva se osobito:
- njihovo građenje i rekonstrukcija, 
- njihovo održavanje,
- poduzimanje mjera njihove zaštite,
- evidentiranje njihova stvarnog stanja pri nadležnom uredu za katastar i dr. nadležnim tijelima,
- upis nerazvrstanih cesta u zemljišne knjige i dr. javne registre.
(3)JUO vodi jedinstvenu bazu podataka o nerazvrstanim cestama sukladno Zakonu o cestama.
(4)Jedinstvena baza podataka o nerazvrstanim cestama s grafičkim prikazom čini sastavni dio ove Odluke (Prilog I.).
   
Članak 6.
(1)Poslove održavanja nerazvrstanih cesta, osim poslova iz stavka 2. ovog članka obavlja pravna osoba kojoj je to povjereno ugovorom u skladu s Odlukom o komunalnim djelatnostima (u daljnjem tekstu: izvođač radova održavanja). 
(2)Radove na održavanju uređenih zelenih površina koje pripadaju nerazvrstanoj cesti, na uklanjanju leda i snijega s kolnih i pješačkih površina, na održavanju građevina za odvodnju (zatvoreni sustav odvodnje oborinskih voda), kao i održavanju javne rasvjete uz njih obavljaju pravne ili fizičke osobe kojima je to povjereno u skladu sa Zakonom o komunalnom gospodarstvu i Odlukom o komunalnim djelatnostima.



(3)Revizijska okna i poklopci revizijskih okana svih komunalnih i drugih instalacija i uređaja ugrađenih u nerazvrstanu cestu dužan je održavati vlasnik tih instalacija i uređaja.

Članak 7.
    Opseg i razinu održavanja nerazvrstanih cesta utvrđuje Općinsko vijeće Općine Punat Programom održavanja komunalne infrastrukture, pri čemu se Programom treba osigurati trajan, siguran i nesmetan promet, bez opasnosti za osobe i imovinu, a sve u skladu s  člancima 8.-14. ove Odluke.

Članak 8.
    Poslove održavanja nerazvrstanih cesta čine:
· poslovi redovnog održavanja i
· poslovi pojačanog (izvanrednog) održavanja.

Redovno održavanje

Članak 9.
(1)Redovno održavanje čini skup mjera i radnji koje se obavljaju tijekom većeg dijela godine ili cijele godine na cestama uključujući i sve objekte i instalacije, sa svrhom održavanja prohodnosti i njihove tehničke ispravnosti te sigurnosti prometa na njima.
(2)Za održavanje cesta u pravilu se upotrebljava ista vrsta materijala od kojeg je ta površina izgrađena osim ako zbog izrazito nepovoljnih vremenskih prilika ili drugih okolnosti to nije moguće, dozvoljeno je oštećenja privremeno popraviti i s drugim primjerenim materijalima.
    
Članak 10.
    Poslovi redovnog održavanja nerazvrstanih cesta su:
· ophodnja i redovno praćenje stanja nerazvrstanih cesta,
· mjestimični popravci završnog sloja kolničke ili hodne konstrukcije izgrađene od asfalta, betona, betonskih elemenata, kamena i sl. te nosivog sloja kolničke konstrukcije i posteljice, izrada asfaltnog tepiha ili druge podloge, kada oštećenja ugrožavaju sigurnost prometa vozila i pješaka ili prijete daljnjim propadanjem ili oštećenjem nerazvrstane ceste,
· mjestimični popravci dijelova cestovnih građevina,
· čišćenje odnosno uklanjanje odronjenih i drugih materijala s prometnih površina, bankina, rigola i jaraka,
· čišćenje, zamjena i manji popravci otvorenog sustava za oborinsku odvodnju na nerazvrstanoj cesti,
· zaštita pokosa nasipa, usjeka i zasjeka nerazvrstane ceste,
· redovito održavanje vegetacije na nerazvrstanim cestama,
· zamjena i popravljanje prometnih znakova, signalizacije i opreme,
· uređenje bankina i pokosa,
· održavanje svjetlosne signalizacije,
· hitni popravci i intervencije u svrhu uspostavljanja prometa i privremene regulacije prometa nastalih uslijed nepredvidljivih okolnosti,
· osiguranje preglednosti,
· osiguranje prohodnosti u zimskim uvjetima (zimska služba) i
· ostali slični radovi.


Članak 11.
(1)Popravci udarnih jama, oštećenja i drugih izrazito opasnih mjesta na nerazvrstanoj cesti moraju se obaviti u najkraćem roku upotrebom materijala koji kvalitetom odgovara prometno-tehničkim karakteristikama nerazvrstane ceste.
(2)Ukoliko popravak nije moguće izvesti na način predviđen stavkom 1. ovoga članka, nerazvrstana cesta mora se privremeno popraviti drugim materijalom, dok se ne steknu uvjeti za izvođenje radova u smislu stavka 1. ovoga članka.

Članak 12.
(1)Održavanje nerazvrstanih cesta u zimskim uvjetima, obuhvaća radove neophodne za održavanje prohodnosti nerazvrstanih cesta te sigurnosti odvijanja prometa te radove za sigurno kretanje pješaka.
(2)Nerazvrstana cesta, u smislu ove Odluke, smatra se prohodnom kada je radovima na uklanjanju snijega i leda omogućeno prometovanje vozila uz upotrebu zimske opreme, a kretanje pješaka kada je očišćena od snijega i leda ili kada je hodna površina posipana odgovarajućim materijalom koji sprječava klizanje.
(3)Održavanje cesta u zimskim uvjetima obavlja se prema prioritetima i na način utvrđen planom rada zimske službe koje donosi izvođač radova održavanja kojem je povjereno održavanje nerazvrstanih cesta, uz prethodnu suglasnost općinskog načelnika. 

Članak 13.
      Pod radovima održavanja nerazvrstanih cesta u zimskim uvjetima razumijevaju se:
· pripremni radovi prije nastupanja zimskih uvjeta,
· čišćenje snijega s kolnika i pločnika te održavanje prometne signalizacije sukladno planu rada zimske službe,
· uklanjanje posutog pijeska i drugog odgovarajućeg materijala,
· osiguranje odvodnje kolnika,
· postavljanje posebne prometne signalizacije u slučajevima posebnog režima prometa i zatvaranja dijela ceste i
· čišćenje nogostupa predviđenih planom rada zimske službe.

Pojačano (izvanredno) održavanje

Članak 14.
(1)Izvanredno održavanje nerazvrstanih cesta čine povremeni radovi koji se obavljaju radi poboljšanja pojedinih dijelova ceste bez izmjene tehničkih elemenata ceste, osiguranja sigurnosti, stabilnosti i trajnosti ceste i cestovnih objekata i povećanja sigurnosti prometa.
(2)Radovi izvanrednog održavanja nerazvrstanih cesta su:
· obnavljanje, zamjena i pojačanje donjeg stroja kolnika i kolničke konstrukcije većeg opsega nerazvrstane ceste,
· obnavljanje i zamjena završnog sloja kolničke konstrukcije većeg opsega nerazvrstane ceste,
· sanacija odrona, potpornih i obložnih zidova i klizišta,
· poboljšanje sustava za oborinsku odvodnju nerazvrstanih cesta,
· ublažavanje nagiba pokosa i ostali radovi na zaštiti kosina od erozije,
· korekcija prometno-tehničkih elemenata većeg opsega sa svrhom poboljšanja sigurnosti prometa i povećanja propusne moći,
· dopuna prometne signalizacije, uređaja i opreme cesta kojima se mijenja osnova postojeće regulacije prometa i sl.


III. GRAĐENJE I REKONSTRUKCIJA NERAZVRSTANIH CESTA  

Članak 15.
(1)Građenje i rekonstrukcija nerazvrstanih cesta obavlja se sukladno Programu građenja komunalne infrastrukture kojeg donosi Općinsko vijeće Općine Punat, a na temelju tehničke dokumentacije i propisa o gradnji i prostornih planova.
(2)Pripremu tehničke dokumentacije, ishođenje dozvole za gradnju, očitovanje javnopravnog tijela u postupku ishođenja dozvole, geodetske poslove formiranja građevne čestice ceste provodi JUO.
(3)Poslove pripreme izgradnje i samu izgradnju (kontrola i priprema troškovnika prije javne/jednostavne nabave za izbor izvođača radova i nadzornog tijela, prijavu početka radova, izgradnju i ishođenje uporabne dozvole) vodi JUO.

Članak 16.
     Poslovi građenja i rekonstrukcije nerazvrstanih cesta u smislu ove Odluke obuhvaćaju:
· građevinsko i drugo projektiranje s istražnim radovima,
· projektiranje opreme, pratećih objekata, prometne signalizacije i drugo projektiranje,
· stručnu ocjenu studija i projekata,
· ishođenje lokacijskih, građevinskih i uporabnih dozvola odnosno drugih akata na temelju kojih je dopušteno građenje i uporaba građevina po posebnom propisu, 
· radove izmještanja komunalne i druge infrastrukture,
· radove građenja,
· stručni nadzor gradnje,
· organizaciju tehničkog pregleda i primopredaje nerazvrstane ceste na korištenje i održavanje,
· investicijski nadzor nad provođenjem projekta.

Članak 17.
(1)Ako se prilikom građenja ili rekonstrukcije nerazvrstane ceste predviđa i građenje ili rekonstrukcija komunalnih i drugih instalacija i uređaja, unutar građevine nerazvrstane ceste, mora se izraditi zasebna tehnička dokumentacija koja će obuhvatiti i te instalacije i uređaje.
(2)Troškove izrade tehničke dokumentacije te troškove građenja ili rekonstrukcije instalacija i uređaja snosi investitor odnosno vlasnik tih instalacija i uređaja.

IV. MJERE ZAŠTITE NERAZVRSTANIH CESTA

Članak 18.
(1)Nerazvrstane ceste mogu se koristiti samo za promet vozila i pješaka, a u druge svrhe samo u slučajevima na način i pod uvjetima propisanim zakonom i ovom Odlukom.
(2)Radi zaštite nerazvrstanih cesta na njima je zabranjeno:
1. oštećivati, uklanjati, premještati, sakrivati ili na bilo koji način mijenjati postojeće stanje prometne signalizacije, prometne opreme, cestovnih uređaja i opreme,
2. trajno ili privremeno zaposjedati ili na drugi način smetati posjed ceste ili njihovih dijelova, osim ako se ista zauzima u poslovima redovnog ili izvanrednog održavanja nerazvrstanih cesta ili infrastrukture ugrađene u njih ili se radi o ugradnji odnosno izgradnji komunalne infrastrukture,



3. dovoditi oborinske vode, otpadne vode ili druge tekućine s okolnih zgrada i njihovih okućnica ili okolnih zemljišta,
4. sprječavati otjecanje vode s njih,
5. spuštati po pokosu nasipa ili usjeka kamen, stabla te druge predmete i materijal, 
6. vući stabla, dijelove stabala i drugog materijala ili predmeta,
7. puštati domaće životinje bez nadzora, napajati životinje uz njih ili vršiti ispašu ili graditi pojilišta na cestovnom zemljištu,
8. postavljati ograde, saditi živicu, drveće i druge nasade, 
9. odlagati drvenu masu, ostale materijale ili druge predmete,
10. postavljati nadgrobne ploče i ostala spomen obilježja,
11. rasipavati materijal, nanositi blato, ulje ili ih na drugi način onečišćavati,
12. odlagati snijeg i led iz okućnica i drugih zemljišta koja ne čine cestu,
13. obavljati izvanredan prijevoz i vršiti prekomjernu uporabu nerazvrstane ceste,
14. izvoditi radove priključka na nerazvrstanu cestu,
15. prekopavati nerazvrstane ceste, osim ako se prekopavanje odnosi na poslove redovnog ili izvanrednog održavanja nerazvrstanih cesta ili infrastrukture ugrađene u njih ili se radi o ugradnji odnosno izgradnji komunalne infrastrukture,
16. obavljati druge radnje koje mogu oštetiti cestu ili ugroziti sigurno odvijanje prometa na njoj.
(3)Izvođač radova održavanja mora bez odgode, odmah nakon saznanja, s ceste ukloniti sve zapreke ili druge posljedice zabranjenih radnji iz stavka 2. ovog članka koje bi mogle oštetiti istu, ugroziti, ometati ili smanjiti sigurnost prometa na njoj.
(4)Ako izvođač radova održavanja ne može zapreku ukloniti odmah ili sanirati nastalo opasno mjesto, do uklanjanja zapreke i sanacije opasnog mjesta mora taj dio nerazvrstane ceste osigurati propisanom prometnom signalizacijom te o zapreci i nastalim oštećenjima bez odgode obavijestiti JUO.
(5)Ukoliko radnjama iz stavka 2. ovog članka nastupe oštećenja nerazvrstane ceste, počinitelj je dužan nadoknaditi troškove sanacije oštećenja u punom iznosu po računu izvođača radova održavanja. 

Članak 19.
     Vlasnici i ovlaštenici zemljišta koje graniči s nerazvrstanim cestama dužni su:
1. uklanjati nanose zemlje i šljunka s istih ukoliko su oni naneseni s površine vlasnika ili ovlaštenika,
2. uređivati, održavati i po potrebi uklanjati živice, grmlje, drveće i drugo raslinje koje sprječava preglednost, prozračivanje, sušenje ceste te nesmetano korištenje,
3. kositi travu i uređivati, održavati i čistiti zelene i pješačke površine u njihovom vlasništvu uz nerazvrstane ceste.

Članak 20.
(1)U blizini križanja dviju nerazvrstanih cesta u razini ili na unutarnjim stranama cestovnog zavoja, ne smije se saditi drveće, grmlje ili visoke poljske kulture, postavljati naprave, ograde ili drugi predmeti koji onemogućuju preglednost na cesti (trokut preglednosti).
(2)Vlasnik ili ovlaštenik zemljišta uz nerazvrstanu cestu dužan je ukloniti drveće, grmlje, naprave, ograde ili druge predmete iz trokuta preglednosti i iz slobodnog profila nerazvrstane ceste.
Članak 21.
(1)Vozila u prometu na nerazvrstanoj cesti, sama ili zajedno s teretom, moraju udovoljavati uvjetima prometovanja na nerazvrstanoj cesti određenom prometnom signalizacijom u pogledu dozvoljene vrste vozila i njihove ukupne mase. 


(2)Promet teretnih vozila iznad ograničenja propisanih prometnom signalizacijom, osim vozila iz stavka 3. ovog članka, smatra se izvanrednim prijevozom i predstavlja prekomjernu uporabu nerazvrstane ceste te je moguć jedino na temelju rješenja JUO-a za izvanredni prijevoz koje se izdaje u skladu s ovom Odlukom.
(3)Ne smatra se izvanrednim prijevozom i prekomjernom uporabom ceste promet vozila: 
1. komunalnih i drugih službi koje služe za redovno održavanje nerazvrstanih cesta i infrastrukture ugrađene u njih, 
2. za skupljanje i odvoz komunalnog i reciklabilnog otpada, 
3. za dopremu goriva (nafta, plin, drva, peleti) za potrebe domaćinstava i gospodarskih subjekata, dopremu namještaja i kućanskih aparata, za opskrbu gospodarskih objekata (trgovine, ugostiteljski objekti, objekti smještaja), te druge uobičajne dostave za potrebe kućanstva i gospodarskih subjekata, pod uvjetom da ukupna masa vozila za područje naselja Punat ne prelazi 15 tona, a za područje naselja Stara Baška 5 tona.
(4)Iznimno, JUO može zbog tehničkih karakteristika, nosivosti ili stanja pojedine nerazvrstane ceste odrediti i manju dopuštenu masu vozila od propisane ovom Odlukom.

Članak 22.
     JUO utvrđuje uvjete priključka na nerazvrstanu cestu u postupku ishođenja dozvola za gradnju stambenih, poslovnih i drugih građevina za koje je potrebno osigurati priključak na nerazvrstanu cestu,  na temelju projektne dokumentacije koja se odnosi na izvedbu spoja na nerazvrstanu cestu te na temelju prostornoplanske dokumentacije i pravila struke.

Članak 23.
(1)JUO može rješenjem, na pisani zahtjev investitora ili izvođača odobriti obavljanje djelatnosti protivno članku 18. stavku 2., i to za:
1. izvođenje radova priključka na nerazvrstanu cestu,
2. obavljanje izvanrednog prijevoza i prekomjernu uporabu nerazvrstane ceste,
3. zauzimanje nerazvrstane ceste radi uređenja gradilišta, izvođenja građevinskih i drugih radova, odlaganja materijala radi gradnje i sl.,
4. prekopavanje nerazvrstane ceste radi popravaka ili ugradnje komunalnih i drugih instalacija i uređaja te radi priključenja na te instalacije i uređaje,
uz uvjete propisane ovom Odlukom u vezi obveze plaćanja propisane naknade, osiguravanja primjerenih mjera zaštite nerazvrstane ceste te mjera za osiguranje sanacije šteta koji bi mogli biti stvoreni na nerazvrstanoj cesti.
(2)Rješenje iz stavka 1. ovog članka neće se izdati i zahtjev će se odbiti:
 1. ukoliko vlasnik/investitor nekretnine u vezi koje se podnosi zahtjev i izvođač radova imaju prema Općini nepodmirenih dospjelih obveza po bilo kojoj osnovi, 
 2. ukoliko vlasnik/investitor nekretnine nije u cijelosti podmirio komunalni doprinos utvrđen za gradnju građevine u vezi koje podnosi zahtjev, odnosno u slučaju kada je rješenjem o komunalnom doprinosu dozvoljena obročna otplata komunalnog doprinosa – kada je u cijelosti platio obroke koji po rješenju dospijevaju do dana podnošenja zahtjeva,
 3. ukoliko se zahtjev odnosi na period kada je po posebnoj odluci Općine uspostavljena zabrana izvođenja građevinskih radova ili se odnosi na dionicu na kojoj se u to vrijeme održavaju manifestacije od značaja za Općinu. 
 4. ukoliko uz zahtjev nije dostavljena sva propisana dokumentacija uključujući i propisana sredstva osiguranja.




(3)Rješenje iz stavka 1. ovog članka neće se izdati i zahtjev će se odbiti ukoliko JUO utvrdi na temelju dostavljene tehničke dokumentacije, stanja nerazvrstane ceste, prometnih uvjeta ili drugih relevantnih okolnosti:
1. da traženi priključak na nerazvrstanu cestu nije optimalno postavljen i da može biti izveden na način da u manjoj mjeri ograničava kasniji promet vozila po nerazvrstanoj 
cesti odnosno promet pješaka ili na način da izbjegne potrebu prelaganja komunalne infrastrukture, ukidanje označenih parkirnih mjesta i dr. 
2. da će traženim izvanrednim prijevozom i prekomjernom uporabom, nerazvrstana cesta biti oštećena u tolikoj mjeri da bi postala neprimjerena za promet (vozila i pješaka)
ili bi zbog prometovanja teških vozila po njoj bila ugrožena sigurnost drugih sudionika u prometu (vozila, vozača, pješaka, putnika) ili je izvjesno da bi bila oštećena komunalna i druga infrastruktura u njezinu trupu ili uz nju ili bi bio onemogućen pristup vozilima hitnih i interventnih službi i sl.
3. da će privremenim zauzimanjem nerazvrstane ceste nastati opasnost opisana u prethodnom stavku ili bi zbog tog zauzimanja  bio onemogućen pristup objektima uz nju bez odgovarajućih primjerenih alternativnih rješenja ili prema ocijeni JUO-a podnositelj zahtjeva organizaciju gradilišta može riješiti na drugi način bez zauzimanja nerazvrstane ceste. 
4. da traženo prekopavanje nerazvrstane ceste iziskuje neprimjereno visoke troškove ili da će dovesti do većih oštećenja ugrađene infrastrukture, a koji troškovi se mogu izbjeći izmjenom tehničkog rješenja priključka.

Članak 24. 
(1)Osiguranje mjera za zaštitu nerazvrstane ceste i sanaciju šteta na njima obuhvaća:
	1. utvrđivanje stanja nerazvrstane ceste prije i nakon završetka odobrenih aktivnosti iz stavka 1. ovog članka (zapisnički, uz foto ili video dokumentiranje tog stanja),
	2. propisivanje obveze podnositelja zahtjeva da, po prestanku odobrenih radova i aktivnosti sanira sva nastala oštećenja na nerazvrstanoj cesti, propisivanje roka te sanacije, te utvrđenje da će u slučaju da investitor odnosno izvođač radova ne sanira štete isto na njihov teret učiniti Općina,
	3. investitor ili izvođač mogu štetu na nerazvrstanoj cesti sanirati samo po troškovniku i na način prethodno odobren od strane JUO-a te uz nadzor JUO-a,
	4. traženje odgovarajućih instrumenata osiguranja koje prethodno trebaju osigurati vlasnik/investitor ili izvođač radova, u obliku bjanko zadužnice, neopozive bankarske garancije i novčanog pologa,
	5. u slučaju da je za istu dionicu ceste istovremeno izdano više rješenja za izvanredni prijevoz i prekomjerno opterećenje svi nositelji rješenja solidarno su odgovorni za nastale štete, 
	6. druge mjere koje se procijene potrebnim u vezi sa specifičnostima pojedinog zahtjeva i konkretnog stanja prometnice. 
(2)Sredstvima osiguranja troškova sanacije oštećenja na nerazvrstanoj cesti mora biti osiguran iznos od najmanje 30% troškova obnove kolnika dionice koja je predmet prekomjerne uporabe ili izvanrednog prijevoza, ali JUO može odrediti i do 100 % ako se radi o velikom zahvatu, izrazito teškom prometu, lošem stanju ceste ili novoizgrađenoj cesti. Po potrebi, za troškove obnove kolnika dostavlja se troškovnik izrađen od strane ovlaštenog projektanta, a koje je dužan dostaviti investitor.
(3)Ukoliko je predmet prekomjerne uporabe dionice nerazvrstane ceste koja je novoizgrađena, rekonstruirana ili je izgrađen novi kolnički zastor u razdoblju kraćem od 5 godina, dostavljenim instrumentima osiguranja mora biti osiguran iznos od najmanje 100% troškova obnove kolnika dionice. 
      

     Priključak na nerazvrstanu cestu

Članak 25.
(1)JUO može rješenjem odobriti izvođenje priključka na nerazvrstanu cestu, uz propisivanje: 
· uvjeta, vremena i načina izvedbe priključka sukladno tehničkoj dokumentaciji (pravomoćnoj građevinskoj dozvoli za izgradnju novog objekta, tehnička dokumentacija za priključak na zemljšte i sl.), 
· uvjetima iz članka 22. ove Odluke, a za priključke postojećih građevina sukladno projektu priključka tih građevina, 
· mjera sanacije nerazvrstane ceste, 
· mjera osiguranja za sanaciju šteta po odredbama članka 24. ove Odluke, 
· uspostave privremene regulacije prometa u skladu s prometnim rješenjem ukoliko je ono potrebno zbog preusmjeravanja ili privremene regulacije prometa tijekom izvođenja radova priključka.
(2)Troškove izgradnje priključka kao i troškove sanacije nerazvrstane ceste oštećene tijekom izgradnje priključka u cijelosti snosi investitor. 
(3)Oborinske vode s priključaka i prilaza ne smiju se ispuštati na nerazvrstanu cestu, a ukoliko nagib priključaka pada prema cesti na spoju zemljišta u vlasništvu investitora i zemljišta nerazvrstane ceste mora postojati linijska rešetka kojim će se oborinske vode zbrinjavati upojnim bunarom na zemljištu objekta koji se priključuje.
(4)Za zauzimanje dijela nerazvrstane ceste tijekom izvođenja radova izvedbe priključka plaća se naknada propisana za korištenje javnih površina za izvođenje građevinskih radova i postavu drugih privremenih objekata po Odluci o porezima Općine Punat.
(5)U zahtjevu za izdavanje rješenja moraju biti navedeni sljedeći podaci:
· naziv investitora, adresa, OIB, e-mail, broj telefona, 
· naziv izvođača radova, odgovorne osobe i nadzornog inženjera,
· naznaka katastarske čestice i adresa objekta na kojoj se obavljaju radovi, 
· naznaka razloga, vremensko razdoblje za koje se traži rješenje te iskaz površine za koju se podnosi zahtjev.
(6)Uz zahtjev se prilaže preslika pravomoćne građevinske dozvole za izvedbu priključka za nove građevine odnosno potvrđeni elaborat etažiranja za postojeće građevine ili tehnička dokumentacija ukoliko se radi o priključku na zemljište, prometno rješenje ukoliko je radi izgradnje priključka potrebno izvršiti preusmjeravanje prometa ili uspostaviti privremenu regulaciju prometa te potvrda o nepostojanju duga iz članka 23. stavka 2. točki 1. i 2. ove Odluke.

     Prekomjerna uporaba ceste

Članak 26.
(1)JUO može rješenjem odobriti izvanredan prijevoz i prekomjernu uporabu nerazvrstane ceste uz propisivanje trase puta, maksimalne mase vozila kojima se prijevoz obavlja, mjera zaštite primjerenih nosivosti i stanju ceste, obvezu podnositelja zahtjeva da sanira sva oštećenja koja bi mogla nastati prekomjernom uporabom te pružanja odgovarajućih instrumenata osiguranja za to ukoliko su oni zatraženi. 
(2)Podnositelj zahtjeva za prekomjernu uporabu nerazvrstane ceste dužan je platiti naknadu za prekomjernu uporabu ceste u iznosu od 2,00 EUR/m3 tereta koji se prevozi uvećanu za težinu praznog vozila (2,00 EUR/t) odnosno naknada se izračunava po sljedećoj formuli:



2,00 EUR x m3 prevezenog materijala + 2,00 EUR x masa praznog vozila u tonama 
x broj vožnji.
(3)U slučaju da vozila kod izvanrednog prijevoza prelaze gabarite (širina, visina i duljina) propisane Pravilnikom o izvanrednom prijevozu, obračunava im se i naknada u skladu s tim Pravilnikom.
(4)Pod teretom se smatra količina materijala iskopa kojeg je potrebno odvesti i materijala koji se doprema na gradilište radi ugradnje u objekt, a koje količine se u metrima kubnim utvrđuju po glavnom projektu građevine, pripadajućem troškovniku ili drugom odgovarajućem dokumentu. 
(5)Zahtjev za prekomjernu uporabu i opterećenje nerazvrstane ceste sadrži: 
· naziv investitora za kojeg se obavlja prijevoz dovoza i odvoza materijala, 
· naziv izvođača radova i naziv prijevoznika koji će obavljati prijevoz, 
· naznaku katastarske čestice i adrese objekta na kojoj se obavljaju radovi u čijoj je funkciji dovoz i odvoz materijala koji predstavlja prekomjernu uporabu ceste, 
· naziv nerazvrstane ceste ili cesta po kojima će se obavljati prijevoz,
· najveće dopušteno opterećenje ceste te maksimalna masa vozila koja bi po toj cesti prometovala,
· detaljno naznačenu svrhu prijevoza te količine koje će se prevoziti:
· dovoz i odvoz radnog stroja (tip radnog stroja i preslika prometne dozvole za tip teretnog vozila i preslika prometne dozvole vozila koje doprema radni stroj sa preslikom prometne dozvole),
· iskopi – količina materijala u m3 i broj očekivanih prijevoza,
· mjesto deponiranja materijala iz iskopa,
· dovoz betona – mikserima – količina u m3 i broj očekivanih prijevoza,
· dovoz ostalog materijala – količina u m3 i broj očekivanih prijevoza.
(6)Uz zahtjev se prilaže preslika pravomoćne građevinske dozvole (ili drugi propisani akt za zahvat u prostoru) i prometno rješenje ukoliko je radi obavljanja prijevoza potrebno izvršiti preusmjeravanje prometa ili uspostaviti privremenu regulaciju prometa te potvrda o nepostojanju duga iz članka 23. stavka 2. točke 1. i 2. ove Odluke. 

Članak 27.
(1)Iznimno od odredbe članka 26. stavka 1. i 2. ove Odluke, za jednokratne dopreme ili otpreme materijala koje se mogu izvršiti teretnim vozilom čija ukupna masa ne prelazi 15 tona za naselje Punat odnosno 5 tona za naselje Stara Baška rješenje se izdaje temeljem zahtjeva u kojemu će biti naziv ili ime i prezime te adresa podnositelja zahtjeva, relacija na kojoj će biti obavljen prijevoz i vrijeme kada će on biti obavljen te priložene preslike prometne dozvole kojim će biti obavljen prijevoz i uz prethodnu uplatu naknade u paušalnom iznosu od 30,00 EUR po prijevozu.
(2)Naknada iz članka 26. i članka 27. ne plaća se za prekomjernu uporabu nerazvrstane ceste koja je povezana sa izvođenjem građevinskih radova na izgradnji komunalne infrastrukture i druge javne infrastrukture kod kojih je investitor Općina Punat ili trgovačko društvo u vlasništvu Općine Punat.

      Zauzimanje nerazvrstane ceste

Članak 28.
(1)JUO može rješenjem odobriti zauzimanje dijela nerazvrstane ceste radi uređenja gradilišta, izvođenja radova, odlaganja materijala radi gradnje i sl. (u daljnjem tekstu: privremeno zauzimanje) uz uvjet da se ostatak površine može koristiti za promet vozila i 

pješaka ili da je odvijanje prometa omogućeno primjerenim alternativnim pravcem, da zauzeta površina bude ograđena ili na drugi vidljivi način odijeljena od dijela površine koji se i dalje koristi za promet.
(2)Za zauzimanje dijela nerazvrstane ceste plaća se naknada propisana za korištenje javnih površina za izvođenje građevinskih radova i postavu drugih privremenih objekata po Odluci o porezima Općine Punat. 
(3)Iznimno od odredbe stavka 2. ovog članka, ako je zbog potrebe izvođenja radova potrebno zatvoriti nerazvrstanu cestu za sav promet, plaća se naknada u iznosu od 300,00 EUR po danu zatvaranja. 
(4)Zahtjev za privremeno zauzimanje nerazvrstane ceste sadrži podatke navedene u članku 25. stavku 5. ove Odluke.
(5)Uz zahtjev za privremeno zauzimanje za izgradnju ili rekonstrukciju građevine za koju je potrebna građevinska dozvola prilaže se i preslika pravomoćne građevinske dozvole, dok
se za privremeno zauzimanje radi rekonstrukcije i zahvata na održavanju postojećih građevina prilaže odobrenje nadležnog konzervatorskog odjela ukoliko se radovi izvode na području zaštićenih kulturnih cjelina.
(6)Uz zahtjev se dostavlja i prometno rješenje ako je zbog izvođenja radova potrebna privremena regulacija prometa, naizmjenično propuštanje vozila kroz jednu voznu traku i sl.

        Prekopavanje nerazvrstanih cesta

Članak 29.
(1)JUO rješenjem odobrava prekopavanje nerazvrstanih cesta kada je to potrebno radi izvođenja radova na popravcima ili ugradnji komunalnih i drugih instalacija i uređaja te radi priključenja na te instalacije i uređaje, na način da propiše mjesto i vrijeme izvođenje radova, privremenu regulaciju prometa tijekom radova, način i uvjete izvođenja radova, način sanacije prekopanog dijela ceste, mjere zaštite drugih površina i sudionika u prometu i druge bitne elemente koji utječu na sigurnost prometa i stabilnost građevina u blizini mjesta prekopavanja.
(2)Prekopavanje novoizgrađene ili rekonstruirane nerazvrstane ceste u roku od 5 godina od izvedenih radova na njoj moguće je jedino pod uvjetom da investitor obnovi kolničku/hodnu konstrukciju u punoj širini kolničke konstrukcije u zoni prekopavanja, uz prethodnu suglasnost općinskog načelnika osim u slučaju hitnih intervencija iz članka 33. ove Odluke.

Članak 30.
(1)Vrijeme izvođenja prekopavanja utvrđuje se, u pravilu, kao vrijeme u kojem će izvođenje radova u što manjoj mjeri otežati odvijanje i protočnost prometa.
(2)Radovi na prekopavanju kolnika ako se on presijeca po širini moraju se izvoditi u etapama tako da jedna polovica kolnika bude uvijek slobodna za promet, a ako se prekopavanje izvodi po širini nogostupa tada se odgovarajućim sredstvima mora osigurati siguran prelazak pješaka preko iskopa uz poduzimanje odgovarajućih mjera sigurnosti.
(3)Zemlja i drugi materijal koji se izbacuje prilikom prekopavanja nerazvrstane ceste kao i građevni materijal koji će se ugraditi u rov može se odlagati samo s jedne strane nogostupa ili kolnika, a zemlja i drugi materijal u rasutom stanju moraju se odgovarajuće ograditi radi sprječavanja osipanja.






Članak 31.
(1)Za vrijeme izvođenja radova na nerazvrstanoj cesti investitor i izvođač dužni su osigurati pješački promet i promet vozila uz poduzimanje svih mjera sigurnosti (signalizacija, fizičke prepreke i privremeno prikrivanje građevinskih jama i sl.) sukladno pozitivnim propisima.
(2)Prometne znakove za privremenu regulaciju prometa, kao i sve prateće osiguranje otvorenih građevinskih jama (signalizaciju, fizičke prepreke i privremeno prekrivanje) postavlja i uklanja investitor na temelju odobrenog prometnog rješenja.
(3)Po završetku radova investitor je dužan odmah izvijestiti Općinu, a nerazvrstanu cestu dužan je bez odlaganja dovesti u prvobitno stanje.
(4)Općina brine da radovi tijekom sanacije budu izvedeni u skladu s pravilima struke.
(5)Investitor je dužan prije početka radova na prekopavanju izvijestiti Općinu i druge subjekte o danu početka izvođenja radova.
(6)JUO prati stanje kvalitete sanirane nerazvrstane ceste te ako utvrdi da sanacija nije izvršena kvalitetno, zahtijevat će od investitora da ponovno izvrši sanaciju ili da nadoknadi štetu.
Članak 32.
(1)Za prekopavanje nerazvrstane ceste plaća se naknada u iznosu od 20,00 EUR po m2 površine koja će se prekopavati, a ako je širina rova manja od 1 m, naknada iznosi 20,00 EUR po metru dužnom rova.
(2)Odredba stavka 1. ovog članka ne odnosi se na prekope koji se izvode za održavanje ili izgradnju komunalne i druge infrastrukture u vlasništvu Općine Punat, komunalnih vodnih građevina, infrastrukture za prijenos električne energije kao i priključaka na javnu elektroničku komunikacijsku mrežu.
(3)Za troškove izdavanja rješenja iz stavka 2. ovog članka, koji se odnosi na izgradnju infrastrukture za prijenos električne energije kao i priključaka na javnu elektroničku mrežu, plaća se jednokratna naknada u iznosu od 50,00 EUR.

Članak 33.
(1)Iznimno od odredbe članka 23. stavka 1. ove Odluke, u hitnim slučajevima radi otklanjanja kvarova, većih šteta i opasnosti po život ljudi i imovine (hitne intervencije), prekopavanju nerazvrstanih cesta može se pristupiti i bez ishođenja rješenja JUO-a, uz obvezu investitora da poduzme sve potrebne radnje za sigurno odvijanje prometa.
(2)U slučaju iz stavka 1. ovoga članka investitor je dužan odmah usmeno izvijestiti JUO (komunalno redarstvo), a najkasnije u roku od jednoga dana od početka izvođenja radova podnijeti zahtjev za izdavanje rješenja.
(3)Investitor je dužan odmah po otklanjanju kvara izvesti radove na sanaciji građevine nerazvrstane ceste u skladu s propisanim uvjetima iz članka 34. ove Odluke.

Članak 34.
(1)Sva oštećenja nerazvrstane ceste koja nastanu obavljanjem aktivnosti iz članka 23. stavka 1. ove Odluke investitor je dužan u cijelosti sanirati na način:
· nogostup – obnoviti gaznu površinu u punoj njegovoj širini (beton, asfalt), odnosno zamjenom oštećenih kamenih ili betonskih ploča istog oblika ili tipa kao što su ploče na neoštećenom dijelu nogostupa,
· na cesti s dva kolna traka – postaviti asfalt u punoj širini kolnog traka na kojemu su izvođeni radovi,
· na užim cestama na kojima nisu označena najmanje dva kolna traka – postaviti asfalt u punoj širini kolnika.




(2)Kod saniranja štete na nerazvrstanoj cesti radovi trebaju biti izvedeni na način propisan rješenjem iz članka 23. ove Odluke.

Članak 35.
     Za sve štete koje nastanu pravnim ili fizičkim osobama uslijed izvođenja radova na nerazvrstanim cestama i njihovim zauzimanjem, odgovaraju investitor i izvođač.

Članak 36.
(1)Ako se na nerazvrstanoj cesti izvode ili izvedu radovi ili radnje protivno danim uvjetima koji mogu oštetiti nerazvrstanu cestu ili ugroziti sigurnost prometa na njima, izvođač radova održavanja nerazvrstane ceste dužan je o tome odmah izvijestiti JUO i pozvati komunalno redarstvo te poduzeti sve mjere za otklanjanje opasnosti od njihovog oštećenja i osiguranje sigurnosti prometa na njima.
(2)U slučajevima iz stavka 1. ovoga članka, Općina je ovlaštena obustaviti radove i/ili naložiti plaćanje troškova sanacije oštećenja.
(3)Ako investitor ne poduzme mjere iz stavka 1. ovoga članka iste će poduzeti Općina na teret investitora.

V. NADZOR

Članak 37.
    Nadzor nad primjenom ove Odluke obavlja komunalni redar.

Članak 38.
    U obavljanju nadzora komunalni redar ovlašten je i dužan:
· nadzirati primjenu ove Odluke,
· predložiti podnošenje zahtjeva za pokretanje prekršajnog postupka, izdati prekršajni nalog,
· naplatiti kaznu od počinitelja prekršaja,
· zabraniti korištenje nerazvrstane ceste koje se obavlja bez rješenja JUO-a ili suprotno rješenju,
· narediti sanaciju oštećenja na nerazvrstanoj cesti nastalog njezinim korištenjem.

VI. PREKRŠAJNE ODREDBE

Članak 39.
(1)Novčanom kaznom u iznosu od 1.320,00 EUR kaznit će se za prekršaj pravna osoba iz članka 6. stavka 1. ako:
1. ne osigura redovito održavanje nerazvrstane ceste (članak 10. ove Odluke),
2. ne obavi popravke udarnih rupa, oštećenja i drugih izrazito opasnih mjesta na nerazvrstanim cestama ili ih obavi nepravovremeno (članak 11. ove Odluke),

3. ne osigura održavanje nerazvrstanih cesta u zimskim uvjetima (članak 12. i 13. ove Odluke),
4. se ne pridržava odredbe članka 18. stavka 3. i 4. ove Odluke,
5. ne prijavi radove prekopa nerazvrstanih cesta i ne poduzme mjere za otklanjanje opasnosti za oštećenje nerazvrstane ceste i sigurnosti prometa na njoj po članku 36. stavku 1. ove Odluke.
(2)Za prekršaje iz stavka 1. ovog članka kaznit će se i odgovorna osoba izvođača radova održavanja ceste novčanom kaznom u iznosu od 260,00 EUR.


Članak 40.
(1)Novčanom kaznom u iznosu od 1.320,00 EUR kaznit će se za prekršaj pravna osoba ako:
1. ne održava revizijska okna i poklopce revizijskih okana u skladu s člankom  6. stavkom 3. ove Odluke,
2. postupa protivno odredbama članka 18. stavka 2. ove Odluke,

3. postupa protivno odredbi članka 23. stavka 1. ove Odluke i koristi nerazvrstanu cestu za namjene iz stavka 1. istog članka bez rješenja JUO-a,
4. ne sanira oštećenja nerazvrstane ceste u slučajevima i na način propisan člankom 34. ove odluke,
5. postupi suprotno članku 33. u slučaju hitne intervencije na nerazvrstanoj cesti te ne poduzme potrebne radnje za sigurno odvijanje prometa ili ne izvijesti Općinu o tome ili ne zatraži naknadno rješenje za izvedene radove,
6. se ne pridržava odredbe članka 31. ove Odluke.
(2)Novčanom kaznom u iznosu od 660,00 EUR kaznit će se fizička osoba - obrtnik i osoba koja obavlja drugu samostalnu djelatnost koja učini prekršaje iz stavka 1. ovoga članka.
(3)Za prekršaje iz stavka 1. ovoga članka kaznit će se i odgovorna osoba u pravnoj osobi i fizička osoba novčanom kaznom u iznosu od 260,00 EUR. 

VII. PRIJELAZNE I ZAVRŠNE ODREDBE

Članak 41.
      Prilog I. iz članka 5. stavka 4. ove Odluke objavit će se na internetskoj stranici Općine.

Članak 42.
      Stupanjem na snagu ove Odluke, prestaje važiti Odluka o nerazvrstanim cestama („Službene novine Primorsko-goranske županije“ broj 12/12).

Članak 43.
      Ova Odluka stupa na snagu osmog dana od dana objave u „Službenim novinama Primorsko-goranske županije“.

0. OPĆINSKO VIJEĆE 
0. OPĆINE PUNAT

							PREDSJEDNIK 
							Ivan Orlić, mag.cin.



